CELEX: 
Language: sk
Date: 2017-03-20 00:00:00
Title: DELEGOVANÉ NARIADENIE KOMISIE (EÚ) …/… o podmienkach klasifikácie bez skúšania lepených laminátových drevených výrobkov, na ktoré sa vzťahuje harmonizovaná norma EN 14080, a výrobkov z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, pokiaľ ide o ich reakciu na oheň, a ktorým sa mení rozhodnutie 2005/610/ES

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  1
               , sa Komisia splnomocňuje na prijatie delegovaných aktov na stanovenie tried parametrov podstatných vlastností stavebných výrobkov. Uvedené nariadenie takisto stanovuje, že výrobcovia stavebných výrobkov by nemali byť vystavení zbytočnej administratívnej záťaži ani nákladom. Ako sa uvádza v článku 28 nariadenia (EÚ) č. 305/2011, Komisia by mala predovšetkým zvoliť najmenej náročný systém posudzovania a overovania nemennosti parametrov, ktorý by napriek tomu dokázal primerane uspokojovať potreby v oblasti zdravia, bezpečnosti a životného prostredia.
            
            
               Keď boli parametre určitých stavebných výrobkov už dostatočne preukázané stabilnými výsledkami skúšok alebo inými existujúcimi údajmi, výrobcom týchto výrobkov by malo byť umožnené za podmienok, ktoré je potrebné stanoviť, deklarovať určitú triedu parametrov bez skúšania alebo ďalšieho skúšania týchto výrobkov, ako sa stanovuje v článku 27 ods. 5 a v článku 36 ods. 1 písm. a) nariadenia (EÚ) č. 305/2011. Tento zjednodušený postup ďalej znižuje administratívnu záťaž a náklady pre výrobcov.
            
            
               Počas konzultácií s expertmi navrhnutými členskými štátmi sa na základe rozsiahlych dôkazov vyplývajúcich z výsledkov skúšok, ktoré boli získané od zástupcov priemyslu, preukázalo, že lepené laminátové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, majú stabilné a predvídateľné parametre reakcie na oheň, ak spĺňajú určité podmienky. Z tohto dôvodu možno bez potreby ďalšieho skúšania predpokladať, že parametre reakcie na oheň týchto výrobkov patria do určitých tried parametrov, ak sú splnené uvedené podmienky.
            
            
               V tomto návrhu nariadenia sa stanovujú podmienky, za ktorých je možné uplatniť tieto zjednodušené postupy na stanovenie parametrov reakcie lepených laminátových drevených výrobkov, na ktoré sa vzťahuje harmonizovaná norma EN 14080, a výrobkov z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, na oheň
            
            
               V rozhodnutí Komisie 2005/610/ES
                  2
                sa už stanovili triedy parametrov reakcie na oheň lepených laminátových drevených výrobkov, na ktoré sa vzťahuje norma EN 14080. V tabuľke 1 prílohy k uvedenému rozhodnutiu sa uvádzajú potrebné podmienky na klasifikáciu týchto výrobkov bez ďalšieho skúšania. V uvedenej tabuľke sa stanovuje minimálna celková hrúbka na 40 mm. Potvrdené stabilné a predvídateľné parametre ich reakcie na oheň však opodstatňujú úpravu uvedenej podmienky pre hrúbku jej znížením na 22 mm. V záujme právnej istoty by sa preto mala tabuľka 1 prílohy k rozhodnutiu 2005/610/ES vypustiť a namiesto toho by sa mala uplatňovať príloha k tomuto nariadeniu.
            
            
               2.KONZULTÁCIE PRED PRIJATÍM AKTU
            
            
               Návrh nariadenia bol prediskutovaný najskôr v príslušnej podskupine expertov pre oheň (FireSubAG) 12. marca 2015 a neskôr na zasadnutí poradnej skupiny pre stavebníctvo
                  3
                (AG) 8. mája 2015. Tento návrh bol okrem toho predložený na písomnú konzultáciu s expertmi od 6. marca do 8. mája 2015. Pred začatím tejto konzultácie mali všetky členské štáty možnosť navrhnúť expertov, ktorí sa na nej zúčastnia. Okrem expertov sa konzultácie uskutočnili aj s ďalšími externými zainteresovanými stranami. Dokumenty, ktoré boli predmetom diskusií v rámci FireSubAG a AG a ktoré súviseli s písomnou konzultáciou, boli v súlade so Spoločnou dohodou o delegovaných aktoch zaslané súčasne Európskemu parlamentu aj Rade. Pripomienky predložené v tejto súvislosti sa zohľadnili pri príprave konečného návrhu znenia tohto aktu určeného na konzultácie medzi útvarmi.
            
            
               Verejnosti bol na účely získania spätnej väzby návrh prístupný prostredníctvom portálu pre lepšiu právnu reguláciu od 12. januára do 9. februára 2017. Nebola poskytnutá žiadna spätná väzba.
            
            
               3.PRÁVNE PRVKY DELEGOVANÉHO AKTU
            
            
               V súlade s článkom 27 nariadenia (EÚ) č. 305/2011 možno stanoviť triedy parametrov podstatných vlastností stavebných výrobkov. Podľa článku 27 ods. 1 to možno uskutočniť prostredníctvom delegovaných aktov Komisie, zatiaľ čo článok 27 ods. 2 umožňuje využiť na tento účel harmonizované normy.
            
            
               V súlade s článkom 27 ods. 5 môže Komisia okrem toho stanoviť podmienky, za ktorých sa stavebný výrobok považuje za výrobok, ktorý patrí do určitej triedy parametrov bez skúšania alebo bez ďalšieho skúšania, aby sa predišlo zbytočnému skúšaniu stavebných výrobkov, v prípade ktorých sa už parametre dostatočne preukázali stabilnými výsledkami skúšok alebo inými existujúcimi údajmi.
            
            
               Tieto podmienky musia byť potom splnené, ak chce výrobca nahradiť skúšku typu svojho výrobku uvedenými úrovňami alebo triedami parametrov, ako sa stanovuje v článku 36 ods. 1 písm. a) nariadenia (EÚ) č. 305/2011.
            
            
               Európsky systém klasifikácie zriadený delegovaným nariadením Komisie (EÚ) 2016/364
                  4
               , pokiaľ ide o reakciu stavebných výrobkov na oheň, a najmä tabuľka 1 prílohy k uvedenému nariadeniu, sa uplatňuje na lepené laminátové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497.
            
            
               Podľa konzultácií vykonaných so skupinou expertov sú náležite stanovené parametre reakcie lepených laminátových drevených výrobkov, na ktoré sa vzťahuje harmonizovaná norma EN 14080, a výrobkov z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, v rámci klasifikácie stanovenej v nariadení (EÚ) 2016/364, na oheň. Z tohto dôvodu možno bez potreby ďalšieho skúšania predpokladať, že parametre reakcie týchto výrobkov na oheň patria do určitej triedy parametrov v zmysle vymedzenia v uvedenom európskom systéme klasifikácie.
            
            
               Návrh nariadenia je v súlade so zásadou proporcionality, keďže prijatie delegovaného aktu je najúčinnejším spôsobom, ako dosiahnuť želaný výsledok, zmiernenie administratívnej záťaže, pričom môže naďalej zaručovať právnu istotu. Výsledkom je zmiernenie administratívnych povinností pre trhové subjekty, ktoré inak musia byť dodržiavané v rozsahu pôsobnosti nariadenia (EÚ) č. 305/2011, pokiaľ ide o skúšanie výrobkov.
            
            
               DELEGOVANÉ NARIADENIE KOMISIE (EÚ) …/…
            
            
               z 20. 3. 2017
            
         
         
            
               o podmienkach klasifikácie bez skúšania lepených laminátových drevených výrobkov, na ktoré sa vzťahuje harmonizovaná norma EN 14080, a výrobkov z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, pokiaľ ide o ich reakciu na oheň, a ktorým sa mení rozhodnutie 2005/610/ES
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  5
               , a najmä na jeho článok 27 ods. 5,
            
            
               keďže:
            
            
               (1)Systém klasifikácie reakcie stavebných výrobkov na oheň bol prijatý v delegovanom nariadení Komisie (EÚ) 2016/364
                  6
               . Lepené laminátové drevené výrobky a výrobky z konštrukčného masívneho dreva s klinovým spojom patria medzi stavebné výrobky, na ktoré sa vzťahuje uvedené delegované nariadenie.
            
            
               (2)V tabuľke 1 prílohy k rozhodnutiu Komisie 2005/610/ES
                  7
                sú stanovené triedy parametrov reakcie lepených laminátových drevených výrobkov na oheň, na ktoré sa vzťahuje norma EN 14080. Ďalšie skúšanie uvedených výrobkov však bolo dôvodom na úpravu podmienok pre uvedené výrobky, stanovených v uvedenom rozhodnutí.
            
            
               (3)Skúšky preukázali, že lepené laminátové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, majú stabilné a predvídateľné parametre reakcie na oheň za predpokladu splnenia určitých podmienok, pokiaľ ide o minimálnu priemernú hustotu dreva a minimálnu priemernú hrúbku výrobku.
            
            
               (4)Lepené laminátové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, by sa preto mali za uvedených podmienok považovať za výrobky, ktoré patria do určitej triedy parametrov reakcie na oheň stanovenej v delegovanom nariadení (EÚ) 2016/364, a to bez toho, aby sa vyžadovalo ďalšie skúšanie.
            
            
               (5)V záujme právnej istoty by sa mala tabuľka 1 prílohy k rozhodnutiu 2005/610/ES vypustiť a namiesto toho by sa na lepené laminátové drevené výrobky, na ktoré sa vzťahuje harmonizovaná norma EN 14080, mala uplatňovať príloha k tomuto nariadeniu,
            
            
               PRIJALA TOTO NARIADENIE:
            
            
               Článok 1
            
            
               Lepené laminátové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497, ktoré spĺňajú podmienky stanovené v prílohe, sa považujú za patriace do tried parametrov uvedených v prílohe bez skúšania.
            
            
               Článok 2
            
            
               Tabuľka 1 prílohy k rozhodnutiu 2005/610/ES sa vypúšťa.
            
            
               Článok 3
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 3. 2017
            
         
         
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  Ú. v. EÚ L 88, 4.4.2011, s. 5.
               
               
                  
                     (2)
                  
                  
                        Ú. v. EÚ L 208, 11.8.2005, s. 21.
                  
               
               
                  
                     (3)
                  Kód E01329 v Registri expertných skupín Komisie a podobných subjektov.
               
               
                  
                     (4)
                  Ú. v. EÚ L 68, 15.3.2016, s. 4.
               
               
                  
                     (5)
                  Ú. v. EÚ L 88, 4.4.2011, s. 5.
               
               
                  
                     (6)
                  Delegované nariadenie Komisie (EÚ) 2016/364 z 1. júla 2015 o klasifikácii reakcie stavebných výrobkov na oheň podľa nariadenia Európskeho parlamentu a Rady (EÚ) č. 305/2011 (Ú. v. EÚ L 68, 15.3.2016, s. 4). 
               
               
                  
                     (7)
                  Rozhodnutie Komisie 2005/610/ES z 9. augusta 2005, ktorým sa ustanovujú triedy reakcie na oheň niektorých stavebných výrobkov (Ú. v. EÚ L 208, 11.8.2005, s. 21).
               
            
      
    ---documentbreak--- 
      
         
         
            
               PRÍLOHA
            
            
            
            
                  
            
            
                     
                        Výrobky
                           1
                        
                     
                  
                  
                     
                        Minimálna priemerná hustota
                           2
                         
                     
                     
                        (v kg/m3)
                     
                  
                  
                     
                        Minimálna celková hrúbka 
                     
                     
                        (v mm)
                     
                  
                  
                     
                        Trieda 
                           3
                        
                     
                     
                  
               
                     
                        Lepené lamelové drevené výrobky, na ktoré sa vzťahuje harmonizovaná norma EN 14080, a výrobky z konštrukčného masívneho dreva s klinovým spojom, na ktoré sa vzťahuje harmonizovaná norma EN 15497. 
                     
                  
                  
                     
                        380
                     
                  
                  
                     
                        22
                     
                  
                  
                     
                        D-s2, d0
                     
                  
               
         
         
            
                  
                     (1)
                  Platí pre všetky druhy a lepidlá, na ktoré sa vzťahujú normy pre výrobky.
               
               
                  
                     (2)
                  Kondicionované v súlade s normou EN 13238.
               
               
                  
                     (3)
                  Trieda stanovená v tabuľke 1 prílohy k delegovanému nariadeniu (EÚ) 2016/364.